**Liftų atitikties įvertinimo bendrosios taisyklės**

**Bendrosios nuostatos**

Liftų atitikties įvertinimas atliekamas vadovaujantis techninio reglamento „Liftai ir liftų saugos įtaisai“, kuriuo įgyvendinta 2014 m. vasario 26 d. Europos Parlamento ir Tarybos direktyva 2014/33/ES dėl valstybių narių įstatymų, susijusių su liftais ir liftų saugos įtaisais, suderinimo, toliau „Reglamentas“ V (baigiamasis liftų patikrinimas) ir VIII (vieneto patikra pagrįsta liftų atitiktis) priedų nuostatomis, darniaisiais standartais bei nustatytomis bendrosiomis taisyklėmis ir apima šiuos etapus:

* paraiškos registravimas;
* paraiškos nagrinėjimas ir sprendimo dėl įvertinimo darbų priėmimas;
* sutarties sudarymas;
* lifto atitikties įvertinimas;
* sprendimo priėmimas;
* atitikties įvertinimo dokumentų įforminimas.

**Paraiškos registravimas**

Paraiškos liftų atitikties įvertinimui ir visi kiti dokumentai yra pateikiami VšĮ „Kėlimo įrenginių priežiūros tarnyba“ adresu Pakraščio g. 24, LT-49292 Kaunas

Pareiškėjas pateikia:

1) pagal reglamento „Liftai ir liftų saugos įtaisai“ V priedą:

* ES tipo tyrimo sertifikato kopiją arba dokumentus, kad liftas suprojektuotas ir pagamintas pagal Reglamento 11 priede nurodytą kokybės užtikrinimo sistemą ir ES projekto tyrimo sertifikatą, jei projektas ne visiškai atitinka darniuosius standartus;
* viso lifto brėžinį;
* baigiamajam patikrinimui būtinus brėžinius ir schemas, ypač valdymo grandinių;
* instrukcijų kopijas (lietuvių kalba), su brėžiniais ir schemomis, būtinais įprastu būdu naudojant liftą ir susijusiais su lifto priežiūra, remontu, periodiniais tikrinimais ir gelbėjimo veiksmams atlikti (liftuose turi būti įrengtospriemones, leidžiančiosišlaisvinti ir evakuoti kabinoje įstrigusius žmones).
* rašytinį pareiškimą, kad ta pati paraiška nebuvo pateikta jokiai kitai paskelbtajai įstaigai, (IV dalis/2.2 priedas)
* VšĮ „Kėlimo įrenginių priežiūros tarnyba“ gali pareikalauti pateikti tik tuos detalius brėžinius arba atskirus duomenis, kurie yra būtini lifto atitikčiai patikrinti.

2) pagal reglamento “Liftai ir liftų saugos įtaisai” VIII priedą:

* įrengėjo pavadinimą ir adresą, jei paraišką pateikia įgaliotasis atstovas - įgaliotojo atstovo pavadinimą ir adresą;
* vietą, kurioje liftas yra įrengtas;
* rašytinį pareiškimą, kad tokia pati paraiška nėra įteikta jokiai kitai paskelbtajai

įstaigai;

**-** techninius dokumentus (lifto pasą), kuriuose pateikiama bent ši informacija ir dokumentai:

- lifto aprašymas;

- projektavimo ir gamybos brėžiniai bei schemos;

- tiems brėžiniams ir schemoms bei lifto veikimui suprasti būtini paaiškinimai;

- esminių saugos ir sveikatos reikalavimų, į kuriuos atsižvelgta, sąrašas;

- visiškai arba iš dalies taikomų darniųjų standartų sąrašas ir, jeigu šie darnieji standartai nebuvo taikomi, sprendinių kuriais užtikrinama atitiktis esminiams sveikatos ir saugos reikalavimams, aprašymas, įskaitant taikytų kitų susijusių techninių specifikacijų sąrašą. Jeigu darnieji standartai taikyti iš dalies, techniniuose dokumentuose nurodomos taikytos dalys;

- lifte įrengtų liftų saugos įtaisų ES tipo tyrimo sertifikatų kopijos;

- projekto skaičiavimų, atliktų įrengėjo ar jo užsakymu, rezultatai;

- bandymų ataskaitos;

- instrukcijų kopijas (lietuvių kalba), su brėžiniais ir schemomis, būtinais įprastu būdu naudojant liftą ir susijusiais su lifto priežiūra, remontu, periodiniais tikrinimais ir gelbėjimo veiksmams atlikti (liftuose turi būti įrengtospriemones, leidžiančiosišlaisvinti ir evakuoti kabinoje įstrigusius žmones).

Liftų dokumentus galima įteikti tiesiogiai (kartu su paraiška) arba atsiųsti paštu. Dokumentai ir korespondencija dėl tikrinimo procedūrų rašomi lietuvių kalba arba kita kalba, kuri yra priimtina VšĮ „Kėlimo įrenginių priežiūros tarnyba“.

**Paraiškos nagrinėjimas ir sprendimo dėl įvertinimo darbų priėmimas**

Gavusi liftų dokumentus VšĮ „Kėlimo įrenginių priežiūros tarnyba“ nustato, ar pareiškėjas pateikė visus dokumentus pagal „Liftai ir liftų saugos įtaisai“ reglamentą (V arba VIII priedus). Jei buvo gauti ne visi reikalingi dokumentai, VšĮ „Kėlimo įrenginių priežiūros tarnyba“ pateikia pareiškėjui dokumentų ar informacijos, kurių nebuvo gauta, sąrašą. Taip pat VšĮ „Kėlimo įrenginių priežiūros tarnyba“ išanalizuoja dokumentus ir įvertina įstaigos galimybę atlikti atitikties įvertinimą. VšĮ „Kėlimo įrenginių priežiūros tarnyba“ per 5 dienas po liftų reikiamų dokumentų gavimo atsako pareiškėjui apie rezultatus raštu.

**Sutarties sudarymas**

VšĮ „Kėlimo įrenginių priežiūros tarnyba“ parengia sutarties projektą ir pateikia pareiškėjui pasirašyti. Pasirašytos sutartys registruojamos. Vienas sutarties egz. pateikiamas pareiškėjui, o kitas lieka VšĮ „Kėlimo įrenginių priežiūros tarnyba“. Su pareiškėju suderinama atitikties įvertinimo data. Dokumentai ir korespondencija dėl tikrinimo procedūrų turi būti rašomi lietuvių kalba arba kita kalba, kuri yra priimtina VšĮ „Kėlimo įrenginių priežiūros tarnyba“.

**Lifto atitikties įvertinimas**

Prieš pradėdamas liftų atitikties įvertinimą VšĮ „Kėlimo įrenginių priežiūros tarnyba“ specialistas ekspertas susipažįsta su pateikta lifto technine dokumentacija ir patikrina jos tinkamumą. Po to vykstama į vietą atlikti tikrinimus, bandymus ir matavimus. VšĮ „Kėlimo įrenginių priežiūros tarnyba“ specialistas ekspertas atlieka atitikties įvertinimą pagal metodines instrukcijas. Lifto pastatymo vietoje SE atlikdamas atitikties įvertinimą, pildo lifto atitikties įvertinimo ataskaitą. Jisurašoma vienu egzemplioriumi.

**Sprendimo priėmimas**

VšĮ „Kėlimo įrenginių priežiūros tarnyba“ specialistas ekspertas lifto atitikties įvertinimo dokumentus (aplanką) perduoda direktoriui arba jo įsakymu paskirtam darbuotojui/grupei, kuris(i) išanalizuoja ir priima sprendimą. Tas pats VšĮ „Kėlimo įrenginių priežiūros tarnyba“ specialistas ekspertas negali atlikti atitikties įvertinimo ir priimti sprendimo.Jeigu sprendimas teigiamas - išrašomas lifto baigiamojo patikrinimo arba atitikties įvertinimo sertifikatas ir lifto kabinoje pritvirtinamas įstaigos skiriamasis ženklas. Po „CE“ ženklo nurodomas KIPT identifikavimo numeris. Šį identifikavimo numerį pritvirtina pati įstaiga arba jos pavedimu tai daro gamintojas ar jo įgaliotasis atstovas.

Jeigu sprendimas neigiamas – VšĮ „Kėlimo įrenginių priežiūros tarnyba“ lifto pareiškėjui raštu išsamiai nurodo priežastis dėl kurių buvo atsisakyta išduoti sertifikatą ir raštu rekomenduoja priemones, kad būtų įgyvendinta atitiktis. Pareiškėjui lifto įvertinimo ataskaita neišduodama. Pašalinus neatitiktis, pareiškėjas privalo pakartotinai kreiptis į tą pačią atitikties įvertinimo įstaigą.

**Atitikties įvertinimo dokumentų įforminimas**

Atitikties sertifikato ar baigiamojo tikrinimo sertifikato originalas atiduodamas savininkui. Viena atitikties sertifikato ar baigiamojo tikrinimo sertifikato kopija atiduodama surinkėjui, antra kopija paliekama VšĮ „Kėlimo įrenginių priežiūros tarnyba“ ir saugoma VšĮ „Kėlimo įrenginių priežiūros tarnyba“ archyve.Duomenys apie lifto atitikties įvertinimo rezultatus ir išvadas yra konfidencialūs ir jie negali būti viešai skelbiami. Šie duomenys gali būti pateikti tik pareikalavus raštu valstybinėms priežiūros institucijoms.

**Sertifikato išdavimo atsisakymas, ar jo atšaukimas**

Jeigu nustatoma, kad atitikties sertifikatas ar baigiamojo tikrinimo sertifikatas savininkui negali būti išduotas, tai išsamiai nurodomos priežastys ir rekomenduojamos priemonės, kurių reikia imtis įrengėjui, kad būtų įgyvendinta atitiktis. Apie tai įrengėjas informuojamas raštu. Apie atsisakymą išduoti sertifikatą papildomai informuojama valstybinė institucija – LR Socialinės apsaugos ir darbo ministerija.

KĮPT kitoms pagal Reglamentą arba valstybių narių nacionalinius teisės aktus paskelbtosioms tos pačios rūšies įstaigoms teikia informaciją dėl klausimų, susijusių su neigiamais ir, jei prašoma, su teigiamais atitikties vertinimo rezultatais.

**Žymėjimas CE ženklu**

Žymėjimui CE ženklu taikomi bendrieji principai, nustatyti Reglamento (EB) Nr. 765/2008 30 straipsnyje.

CE ženklas tvirtinamas kiekvienoje lifto kabinoje matomoje vietoje taip, kad būtų pastebimas, įskaitomas ir neištrinamas pagal techninio reglamento „Liftai ir liftų saugos įtaisai“ III skyriaus, šeštajame skirsnyje nurodytas taisykles ir sąlygas. Liftas žymimas CE ženklu prieš jį pateikiant rinkai.

VšĮ „Kėlimo įrenginių priežiūros tarnyba“ identifikacijos numeriu pažymi pati arba jos nurodymu tai padaro gamintojas, jo įgaliotasis atstovas arba įrengėjas, arba jo įgaliotasis atstovas.

**VšĮ „Kėlimo įrenginių priežiūros tarnyba“ sprendimų apskundimas**

Viešosios įstaigos „Kėlimo įrenginių priežiūros tarnyba“ priimti sprendimai gali būti skundžiami Lietuvos Respublikos atitikties įvertinimo įstatymo 22 straipsnyje nustatyta tvarka. VšĮ „Kėlimo įrenginių priežiūros tarnyba“ yra nustatytos vidinės priimtų sprendimų apskundimo procedūros ir užtikrintas jų taikymas.